BEGRUNDELSE

1. BAGGRUND FOR FORSLAGET

Begrundelse og formål

I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i dette direktiv, for at forenkle afgiftsopkrævningen eller for at forhindre visse former for momsunddragelse eller momsundgåelse.

Ved breve registreret i Kommissionen den 15. februar 2011 og den 22. juni 2011 anmodede Rumænien om bemyndigelse til at indføre foranstaltninger, der fraviger artikel 26, stk. 1, litra a), og artikel 168 i direktiv 2006/112/EF med henblik på at begrænse retten til at fradrage moms ved erhvervelse af visse typer af motorkøretøjer og erhvervelse af varer og ydelser i forbindelse hermed til 50 %. Ved brev registreret i Kommissionen den 27. september 2011 erstattede Rumænien efterfølgende sin ansøgning med en ny ansøgning om, at ovennævnte foranstaltning kun vil blive anvendt til visse typer af motorkøretøjer, som ikke udelukkende anvendes af den afgiftspligtige person i forretningsøjemed. I overensstemmelse med artikel 395, stk. 2, i direktiv 2006/112/EF underrettede Kommissionen ved brev af 1. december 2011 de øvrige medlemsstater om Rumæniens anmodning. Ved brev af 5. december 2011 underrettede Kommissionen Rumænien om, at den rådede over alle de oplysninger, den fandt nødvendige for at kunne vurdere anmodningen.

Generel baggrund

Artikel 168 i direktiv 2006/112/EF fastsætter, at en afgiftspligtig person kan fratrække den moms, der er opkrævet på erhvervelser, der er foretaget i forbindelse med afgiftspligtige transaktioner. Efter artikel 26, stk. 1, litra a), i samme direktiv sidestilles anvendelse af en vare, der indgår i en virksomheds aktiver, til ikke-erhvervsmæssig brug med levering af ydelser mod vederlag, hvis momsen på varerne kunne fradrages.

Med hensyn til motorkøretøjer er det af en række årsager vanskeligt at anvende denne ordning, navnlig fordi det er vanskeligt klart at skelne mellem erhvervsbrug og ikke-erhvervsmæssig brug i virksomheden. Hvis der føres regnskaber, indebærer de en ekstra byrde for både virksomheden og forvaltningen, når de skal føres og kontrolleres. Antallet af de pågældende køretøjer betyder, at selv små enkeltunddragelser kan vokse til store summer.

Som alternativ til ordningen i direktivet har de rumænske myndigheder anmodet om, at de får tilladelse til at begrænse det oprindelige fradrag til en fast procentdel og til gengæld fritager virksomheden for at føre skatteregnskab for den private anvendelse. Det har den fordel, at ordningen forenkles for alle involverede, og det kan sikre, at en procentdel af afgiften, som ellers ville være gået tabt som skatteunddragelse, opkræves.

Der er anmodet om en procentuel begrænsning på 50 %. Procentsatsen er baseret på Rumæniens egen vurdering og vil i henhold til forslaget blive taget op til fornyet overvejelse, hvis Rumænien skulle ønske en forlængelse efter 2014.

Den nye ordning vil finde anvendelse i alle virksomheder, hvor køretøjerne ikke udelukkende anvendes til erhvervsbrug. Visse typer af motorkøretøjer omfattes imidlertid ikke af begrænsningen af fradragsretten og vil derfor være underlagt de normale regler, nemlig alle køretøjer med mere end ni siddepladser (inklusive førerens) og en tilladt totalmasse på over 3 500 kg. Dette begrænser hovedsageligt anvendelsesområdet til personbiler, varevogne, pickupper, motorcykler og knallerter. Der er desuden forelagt en detaljeret oversigt over særlige køretøjer, der ikke bliver omfattet af begrænsningen, fordi deres ikke-erhvervsmæssige brug anses som ubetydelig.

Gældende bestemmelser på det område, forslaget vedrører

I medfør af artikel 176 i direktiv 2006/112/EF fastsætter Rådet de udgifter, der ikke giver ret til fradrag af momsen. Indtil det sker, kan medlemsstaterne opretholde alle de undtagelser, som var gældende i henhold til deres nationale lovgivning pr. 1. januar 1979. Der findes derfor en række "stand still"-bestemmelser, som begrænser fradragsretten for så vidt angår motorkøretøjer.

I 2004 fremsatte Kommissionen et forslag[1] med regler om, hvilke kategorier af udgifter der kan gælde begrænsninger af fradragsretten for, men det har endnu ikke været muligt for Rådet at nå til enighed om forslaget.

Overensstemmelse med andre EU-politikker og -mål

Ikke relevant.

2. RESULTATER AF KONSEKVENSANALYSER OG HØRINGER AF INTERESSEREDE PARTER

Høring af interesserede parter

Ikke relevant.

Inddragelse og udnyttelse af ekspertise

Der har ikke været behov for ekspertbistand.

Konsekvensanalyse

Forslaget er lavet med henblik på at bekæmpe momssvig og at forenkle proceduren for beskatning og har derfor en potentiel positiv virkning for både virksomheder og forvaltninger. Rumænien mener, at den fundne løsning er en passende foranstaltning og svarer til andre tidligere og nuværende fravigelser.

3. JURIDISKE ASPEKTER AF FORSLAGET

Resumé af forslaget

Sigtet med forslaget er at bemyndige Rumænien til at anvende en foranstaltning, der fraviger artikel 168 i direktiv 2006/112/EF, med det formål at begrænse en afgiftspligtigs ret til at fradrage moms på udgifter i forbindelse med visse motorkøretøjer, når køretøjet ikke udelukkende anvendes til erhvervsbrug. Når fradragsretten er blevet begrænset, vil en fravigelse fra artikel 26, stk. 1, litra a), i direktiv 2006/112/EF fritage den afgiftspligtige person fra at føre et skatteregnskab vedrørende den ikke-erhvervsmæssige brug af køretøjet. Foranstaltningen begrænses til køretøjer under en vis sædekapacitet og under en vis vægt, og der er fastsat et begrænset antal specificerede undtagelser fra reglen.

Begrænsningen er fastsat til en fast sats på 50 %. Rumænien skal fremlægge en rapport om erfaringen med satsen og om, hvorvidt fravigelsesforanstaltningerne er nødvendige, i forbindelse med en eventuel ansøgning om forlængelse. Gyldighedsperioden for denne afgørelse udløber enten på det tidspunkt, der er angivet i afgørelsen, eller på det tidspunkt, hvor der træder EU-bestemmelser i kraft om begrænsninger af fradragsretten på dette område.

Retsgrundlag

Artikel 395, stk. 1, i Rådets direktiv 2006/112/EF af 28. november 2006 om det fælles merværdiafgiftssystem.

Nærhedsprincippet

Forslaget hører under EU's enekompetence. Nærhedsprincippet finder derfor ikke anvendelse.

Proportionalitetsprincippet

Forslaget er i overensstemmelse med proportionalitetsprincippet af følgende grunde:

Afgørelsen vedrører en tilladelse til en medlemsstat på dennes egen anmodning og udgør ikke en forpligtelse.

På grund af fravigelsens begrænsede anvendelsesområde står den særlige foranstaltning i rimeligt forhold til det tilstræbte mål.

Reguleringsmiddel/reguleringsform

Foreslåede instrumenter: rådsafgørelse.

Andre virkemidler vil ikke være egnede af følgende grund(e):

Efter artikel 395 i Rådets direktiv 2006/112/EF om det fælles merværdiafgiftssystem kan Rådet med enstemmighed på forslag af Kommissionen give en medlemsstat tilladelse til at fravige de fælles momsregler. En rådsafgørelse er det eneste egnede middel, da den kan rettes til en enkelt medlemsstat.

4. VIRKNINGER FOR BUDGETTET

Forslaget får ingen konsekvenser for EU's budget.

5. FAKULTATIVE ELEMENTER

Forslaget indeholder en klausul om fornyet gennemgang og opsigelse.

2012/0026 (NLE)

Forslag til

RÅDETS AFGØRELSE

om bemyndigelse af Rumænien til at anvende foranstaltninger, der fraviger artikel 26, stk. 1, litra a), og artikel 168 i direktiv 2006/112/EF om det fælles merværdiafgiftssystem

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til Rådets direktiv 2006/112/EF af 28. november 2006 om det fælles merværdiafgiftssystem[2], særlig artikel 395, stk. 1,

under henvisning til forslag fra Europa-Kommissionen og

ud fra følgende betragtninger:

(1) Ved brev registreret i Kommissionen den 27. september 2011, anmodede Rumænien om bemyndigelse til at indføre særlige foranstaltninger i forbindelse med visse motorkøretøjer, som fraviger bestemmelserne i direktiv 2006/112/EF vedrørende en afgiftspligtig persons ret til at fradrage moms betalt på indkøb af varer og ydelser og vedrørende beskatning af forretningsaktiver anvendt til privat brug.

(2) I overensstemmelse med artikel 395, stk. 2, andet afsnit, i direktiv 2006/112/EF, underrettede Kommissionen ved brev af 1. december 2011 de øvrige medlemsstater om Rumæniens anmodning. Ved brev af 5. december 2011 underrettede Kommissionen Rumænien om, at den rådede over alle de oplysninger, den fandt nødvendige for at kunne vurdere anmodningen.

(3) Artikel 168 i direktiv 2006/112/EF fastsætter, at en afgiftspligtig person har ret til at fradrage moms pålagt levering af varer og ydelser, som denne person har modtaget til anvendelse i forbindelse med sine afgiftspligtige transaktioner. Artikel 26, stk. 1, litra a), i samme direktiv indeholder et krav om at angive moms, når et forretningsaktiv anvendes af den afgiftspligtige person eller dennes personale til privat brug eller, mere generelt, anden brug end erhvervsbrug.

(4) Det er vanskeligt at fastlægge ikke-erhvervsmæssig brug af køretøjer nøjagtigt, og selv om det er muligt, er mekanismen til at gøre det ofte besværlig. Ifølge de foreslåede foranstaltninger bør momsbeløbet for udgifter, der kan fradrages for motorkøretøjer, der ikke udelukkende anvendes til erhvervsbrug, med visse undtagelser fastsættes til en fast procentsats. På grundlag af de foreliggende oplysninger mener Rumænien, at en fast sats på 50 % er berettiget. For at undgå dobbeltbeskatning bør kravet om angivelse af moms for ikke-erhvervsmæssig brug af et motorkøretøj samtidig suspenderes, når den har været omfattet af denne begrænsning. Disse foranstaltninger kan begrundes med, at der er behov for at forenkle proceduren for betaling af moms og forhindre momsunddragelse som følge af ukorrekt regnskabsføring og falsk momsangivelse.

(5) Begrænsningen af fradragsretten i henhold til de særlige foranstaltninger bør gælde moms betalt ved erhvervelse, erhvervelse inden for Fællesskabet, indførsel, leasing eller udlejning af nærmere specificerede motorkøretøjer og udgifter i forbindelse hermed, inklusive indkøb af brændstof.

(6) Visse typer af motorkøretøjer bør udelukkes fra de særlige foranstaltningers anvendelsesområde, idet den ikke-erhvervsmæssige brug - på grund af deres art og den type virksomhed, som de anvendes til - anses som ubetydelig. Derfor bør de særlige foranstaltninger ikke gælde for køretøjer med mere end ni siddepladser (inklusive førerens) eller med en tilladt totalmasse på over 3 500 kg. Der skal desuden forelægges en udtømmende oversigt over de særlige køretøjstyper, der ikke er omfattet af denne begrænsning, på grundlag af deres særlige anvendelse.

(7) Disse fravigelsesbestemmelser bør begrænses tidsmæssigt, sådan at der kan foretages en vurdering af deres effektivitet og af procentsatsens hensigtsmæssighed, da den foreslåede procentsats er baseret på foreløbige undersøgelser om erhvervsmæssig brug.

(8) Anser Rumænien en yderligere forlængelse efter 2014 for nødvendig, forelægges Kommissionen senest den 31. marts 2014, sammen med anmodningen om forlængelse, en rapport om anvendelsen af foranstaltningen med en redegørelse for den anvendte procentsats.

(9) Den 29. oktober 2004 vedtog Kommissionen et forslag[3] til rådsdirektiv om ændring af direktiv 77/388/EØF, nu direktiv 2006/112/EF, som omfattede en harmonisering af de kategorier af udgifter, for hvilke der kan gælde undtagelser fra retten til fradrag. I henhold til forslaget kan der fastsættes undtagelser fra fradragsretten for motorkøretøjer. Undtagelsesforanstaltningerne i denne afgørelse udløber på datoen for ikrafttrædelsen af ændringsdirektivet, hvis denne dato er tidligere end den i denne afgørelse fastsatte udløbsdato.

(10) Fravigelsen vil kun i ubetydelig grad påvirke det samlede indkrævede momsbeløb ved det endelige forbrug og får ingen negative indvirkninger på Unionens egne momsindtægter —

VEDTAGET DENNE AFGØRELSE:

Artikel 1

Uanset artikel 168 i direktiv 2006/112/EF bemyndiges Rumænien til at begrænse retten til at fradrage moms betalt ved erhvervelse, erhvervelse inden for Fællesskabet, indførsel, leasing eller udlejning af motorkøretøjer samt moms betalt på udgifter i forbindelse med disse køretøjer, såfremt køretøjet ikke udelukkende anvendes i forretningsøjemed, til 50 %.

Begrænsningen i stk. 1 gælder ikke motorkøretøjer med en tilladt totalmasse på over 3 500 kg eller med mere end ni siddepladser, inklusive førerens.

Artikel 2

Artikel 1 finder ikke anvendelse på følgende kategorier af køretøjer:

1) køretøjer, der udelukkende anvendes som udrykningskøretøjer eller til sikkerheds- og beskyttelsesformål samt kurérvirksomhed

2) køretøjer, der anvendes af sælgere og indkøbere

3) køretøjer, der anvendes til betalt passagertransport, inklusiv taxikørsel

4) køretøjer, der anvendes til at levere ydelser mod vederlag, inklusive udlejning eller køretimer i en køreskole

5) køretøjer, der anvendes til udlejning eller leasing

6) køretøjer, der anvendes som en handelsvare.

Artikel 3

Ved fravigelse af artikel 26, stk. 1, litra a), i direktiv 2006/112/EF gives Rumænien tilladelse til ikke at anse en afgiftspligtig persons eller dennes personales private brug eller, mere generelt, anden brug end erhvervsbrug af et køretøj, som er omfattet af den i nærværende afgørelses artikel 1 nævnte begrænsning, for levering af en ydelse mod vederlag.

Artikel 4

1. Denne afgørelse udløber på dagen for ikrafttrædelsen af Unionens bestemmelser for fastlæggelse af de udgifter i forbindelse med motorkøretøjer, der ikke giver ret til et fuldt fradrag for merværdiafgiften, dog senest den 31. december 2014.

2. Anmodninger om forlængelse af foranstaltningerne i denne afgørelse skal være Kommissionen i hænde senest den 31. marts 2014.

Anmodninger om forlængelse af disse foranstaltninger skal ledsages af en rapport, der indeholder en bedømmelse af den anvendte procentuelle begrænsning af retten til momsfradrag på baggrund af denne afgørelse.

Artikel 5

Denne afgørelse er rettet til Rumænien.

Udfærdiget i Bruxelles, den 17.2.2012.

På Rådets vegne

Formand

[1] KOM(2004) 728 endelig

http://eur-lex.europa.eu/LexUriServ/site/en/com/2004/com2006_0614en01.pdf.

[2] EUT L 347 af 11.12.2006, s. 1.

[3] KOM(2004) 728 endelig

http://eur-lex.europa.eu/LexUriServ/site/en/com/2004/com2006_0614en01.pdf.